वडाध्यक्षको सुविधाबाट विद्यार्थीलाई ‘हाउस बुक’
ताप्लेजुङको फुङ्लिङ नगरपालिका–६ का वडाध्यक्ष मदन गुरुङले आफूले पाउने सुविधाबाट विद्यार्थीलाई ‘हाउस बुक’ प्रदान गर्नुभएको छ ।
चन्द्र पन्दाकताप्लेजुङ, जेठ ५ गते । ताप्लेजुङको फुङ्लिङ नगरपालिका–६ का वडाध्यक्ष मदन गुरुङले आफूले पाउने सुविधाबाट विद्यार्थीलाई ‘हाउस बुक’ प्रदान गर्नुभएको छ । वडाध्यक्ष गुरुङले वडामा सञ्चालित विभिन्न तीनवटा विद्यालयका ४५ जना विद्यार्थीलाई हाउस बुक उपलब्ध गराउनुभएको हो ।कक्षा १ र २ मा अध्ययनरत विद्यार्थीहरुलाई एक–एक थान (सेट) का दरले हाउस बुक गरेको वडाध्यक्ष गुरुङले जानकारी दिनुभयो । उहाँका अनुसार उमेर अनुसार साना बालबालिकालाई पाठ्यपुस्तक अत्यधिक बढी भएकाले थप अतिरिक्त पुस्तकका रुपमा हाउस बुक वितरण गरिएको हो ।अतिरिक्त पुस्तक अर्थात् हाउस बुक पाएपछि साना विद्यार्थीले विद्यालयबाट उपलब्ध हुने पाठ्यपुस्तक बोक्नु नपर्ने भएको छ । विद्यालयले प्रदान गरेको पुस्तक विद्यालयमै राख्ने र हाउस बुकका रुपमा प्रदान गरिएको पुस्तक घरमा हुने भएको भएको वडाध्यक्ष गुरुङले बताउनुभयो । उहाँकाअनुसार घरबाट विद्यालय जाँदा र घर फर्किदा विद्यार्थीहरुले अभ्यास पुस्तिकामात्र बोक्नुपर्ने गरी व्यवस्था मिलाइएको छ । वडाध्यक्षले पाउने सेवासुविधा बापतको कुल २८ हजार ८०८ रुपियाँ बराबरको अतिरिक्त पुस्तक (हाउस बुक) विद्यार्थीहरुलाई उपलब्ध गराइएको छ ।